KIRJALLINEN KYSYMYS E-0666/03 esittäjä(t): Jan Dhaene (Verts/ALE) komissiolle. Ajoneuvojen varustaminen automaattisella vilkkuvalla takasumuvalaisimella.



Virallinen lehti nro 222 E , 18/09/2003 s. 0224 - 0225



KIRJALLINEN KYSYMYS E-0666/03 esittäjä(t): Jan Dhaene (Verts/ALE) komissiolle (6. maaliskuuta 2003) Aihe: Ajoneuvojen varustaminen automaattisella vilkkuvalla takasumuvalaisimella Valaisimia käsittelevä työryhmä GRE tarkasteli jo vuonna 1991 ja 1992 ajoneuvojen automaattisia vilkkuvia takasumuvalaisimia. Valaisimia tutkivat asiantuntijat esittivät kantansa tästä valaisinjärjestelmästä. Ranskan viranomaisten Clermont-Ferrandissa sijaitsevassa sumututkimukseen erikoistuneessa laboratoriossa tehtiin käytännön testejä, joita komissio rahoitti. Niiden perusteella vahvistettiin ja kaikki riippumattomasti suoritetut testisarjat kaikista EU:n hyväksymistä takavalojärjestelmistä osoittivat kansainvälisten asiantuntijoiden mielestä että automaattinen vilkkuva sumuvalaisin oli havainnointia varten paras, ja se oli paras ylimääräinen hätävalo. Amsterdamin tuomioistuimen julkisasiamies päätti jo vuonna 1994, että automaattiset vilkkuvat takasumuvalaisimet eivät ole kiellettyjä. Komission tieturvallisuutta käsittelevän korkean tason työryhmä ilmoitti vuonna 1999, että sillä ei ollut mitään vastaan järjestelmän käytöstä kansainvälisessä liikenteessä Wienin yleissopimuksen mukaisesti. Yleissopimuksen mukaan ajovaloja, joihin on asennettu erityiset vilkkulaitteet, voidaan käyttää koko vaaratilanteen ajan. Ylimääräisten hätävalojen käyttö voi siis ehkäistä vakavia onnettomuuksia. 1. Onko komissio tietoinen, että automaattinen vilkkuva takasumuvalaisin on ainoa Saksan Bundesanstalt für Strassenwesenin (Tieliikennelaitoksen) edellyttämien kriteerien mukainen järjestelmä? 2. Onko komissio tietoinen, että aikaisemminkin on otettu käyttöön ajovalojen monivaihejärjestelmiä, mutta niistä on luovuttu, koska ne paransivat tilannetta vain hyvin vähän? 3. Onko komissio tietoinen, että kaikenlaiset ajoneuvot voivat joutua vakavaan onnettomuuteen, ja niiden on voitava käyttää ylimääräistä selkeästi havaittavissa olevaa hätävaloa, jotta onnettomuuksilta vältyttäisiin? 4. Onko komissio tietoinen, että toisen sukupolven automaattisten vilkkuvien takasumuvalojen ansiosta voidaan korjata kerralla kaikki takavalojen kokoonpanoon liittyvät ongelmat ja puutteet? Erkki Liikasen komission puolesta antama vastaus (3. huhtikuuta 2003) Kaikki ajoneuvot voivat joutua vakaviin onnettomuuksiin, ja komissiolla on meneillään työohjelma, jonka avulla on tarkoitus yhdenmukaistaa ja parantaa ajoneuvojen turvallisuussäännöksiä tyyppihyväksynnällä. Ajoneuvojen on yleensä oltava tiettyjen yhteisten säännösten mukaisia. Kun ajoneuvoluokassa havaitaan erityinen riski, laaditaan lisäsäännöksiä, jotka voivat koskea esimerkiksi pitkien ajoneuvojen sivuvalaisimia. Moottoriajoneuvojen valaisimien ja merkkivalolaitteiden asennusta koskevat Euroopan unionin vaatimukset sisältyvät moottoriajoneuvojen ja niiden perävaunujen valaisimien ja merkkivalolaitteiden asennusta koskevan jäsenvaltioiden lainsäädännön lähentämisestä 27. heinäkuuta 1976 annettuun neuvoston direktiiviin 76/756/ETY(1), sellaisena kuin se on muutetussa muodossa. Direktiivissä viitataan Yhdistyneiden Kansakuntien Euroopan talouskomission säännön N:o 48 teknisiin määräyksiin. Henkilöautojen on täytettävä direktiivin 76/756/ETY vaatimukset silloin kun ne saatetaan ensimmäisen kerran markkinoille. Jäsenvaltiot voivat kuitenkin soveltaa omia määräyksiään muihin ajoneuvoluokkiin ja käytössä oleviin ajoneuvoihin. Tosin mainittujen vaatimusten mukaisuus ei takaa, että kyseisiä ajoneuvoja voitaisiin käyttää kansainvälisessä liikenteessä. Komissio ei ole tietoinen Saksan liittovaltion tietutkimuslaitoksen (Bundesanstalt für Straßenwesen, BASt) asettamista erityisvaatimuksista eikä näin ollen pysty ottamaan kantaa siihen, onko vilkkuva takasumuvalo (Rear Fog Flashlight, ARFF) ainoa vaatimukset täyttävä järjestelmä. Yhdistyneiden Kansakuntien Euroopan talouskomission asiantuntijatyöryhmä, johon komissio ja jäsenvaltiot osallistuvat, kokoontuu kahdesti vuodessa keskustelemaan ehdotuksista, joilla on tarkoitus muuttaa ajoneuvojen valaisimille ja merkkivalolaitteille asetettuja vaatimuksia. Tämän työryhmän jäsenenä komissio seuraa keskusteluja ja tarkastelee kantoja keskusteluissa esille tuleviin asioihin. Työryhmä sai muutama vuosi sitten tietoa ARFF-järjestelmästä keskusteluissa, joissa oli kyse jarruvalojen määrän lisäämisestä. Tuolloin lisäjarruvalot tai vilkkuva takasumuvalo eivät kuitenkaan periaatteessa saaneet yleistä kannatusta. Asenteet innovaatiivisia valolaitteita kohtaan ovat kuitenkin hiljattain muuttuneet, ja saattaa olla oikea hetki esitellä vilkkuva takasumuvalo uudestaan työryhmässä, varsinkin jos siitä on olemassa toisen sukupolven parannettu versio. Jos vilkkuvan takasumuvalon keksijä ottaa yhteyttä yritystoiminnan pääosastoon, on mahdollista tutkia uuden version ominaisuudet. Tutkimuksen perusteella komissio pystyy päättämään, onko aihetta ottaa asia uudelleen esille työryhmässä. (1) EYVL L 262, 27.9.1976.